Veliko lahko proti širjenju virusa naredimo samo s preventivo in osebno higieno. Foto: Reuters

Dodali so, da trenutna epidemiološka situacija zaradi novega koronavirusa ne narekuje izrednih ukrepov, zato ni posebnih omejitev pri opravljanju vsakodnevnih dejavnosti in v delovnem okolju. Ljudje, ki prihajajo z ogroženih območij in so zdravi, so lahko normalno vključeni v delovni kolektiv in ne potrebujejo domače samoizolacije.

Po poročanju Radia Slovenija so v zadnjih dneh opazili povečano število bolniških odsotnosti zaradi novega koronavirusa, čeprav v Sloveniji do zdaj še ni bil potrjen noben primer okužbe. Zavod za zdravstveno zavarovanja Slovenije (ZZZS) poudarja, da če bolezen ni dokazana, to ne sodi v bolniški stalež.

Preventiva in ustrezna higiena

Do 18. ure v Sloveniji niso potrdili nobene okužbe z novim koronavirusom. Opravili so 167 testiranj. Strokovnjaki ponavljajo, naj ljudje ne širijo panike in naj predvsem skrbijo za preventivo ter s tem povezano ustrezno higieno.

V UKC-ju Ljubljana je potekal sestanek predstavnikov ministrstva za zdravje, vodstvi zdravstvenih zavodov in župani. Dorekli so različne scenarije razvoja dogodkov, komunikacijske kanale in poenotena navodila. "Veseli smo bili tega sestanka, saj smo dobili poenotena navodila, kako bomo v vseh delih Slovenije delali na enak način, da bo oskrba vseh ljudi enaka. Podelili smo si med seboj dobre prakse," je pojasnila direktorica ZD-ja Postojna Irena Vatovec.

Državna sekretarka na ministrstvu Simona Repar Bornšek, direktorica ZD-ja Postojna Irena Vatovec, župan Kočevja Vladimir Prebilič in Darko Čander z ministrstva za zdravje. Foto: MMC RTV SLO

Z njo se strinja tudi župan Kočevja Vladimir Prebilič, ki pravi, da so ljudje prestrašeni. "Župani smo vedno prvi v stiku z ljudmi s terena, kar nekaj vprašanj smo bili deležni tudi iz javnih zavodov, kako ukrepati." Zdaj bodo po njegovih besedah lažje pomirili ljudi, saj so dorekli, kako poenotiti komunikacijo in dobiti prave informacije.

Najbolj kritične države trenutno z okužbami so Italija, Iran in Južna Koreja. Virus so zaznali tudi v sosednjih državah Hrvaški in Avstriji. V Sloveniji trenutno še noben test ni pokazal okužbe z novim koronavirusom.

"Bolnik naj telefonira!"

Državna sekretarka na ministrstvu Simona Repar Bornšek je znova ponovila, kako naj ljudje ukrepajo, če sumijo, da bi lahko bili okuženi: vsak potencialni bolnik mora poklicati po telefonu svojega zdravnika. Če ta ne dela, pokliče najbližjo dežurno ambulanto. Tam dobi nasvet zdravnika, ali je njegov sum upravičen. Zdravnik se o tem, ali je bolnik primeren za odvzem brisa, odloči sam. Če je treba, zdravnik pove bolniku, kam mora priti na odvzem. Še prej pokliče v vstopno točko, ki jih je še vedno 55 po vsej državi, do ponedeljka pa jih bodo dopolnili in določili 16 tistih, ki bodo na razpolago ves čas. V teh centrih imajo po njenih besedah izolirane prostore, kjer vzamejo bris. Dorekli so tudi, da je smiselno, da bris vzame zdravnik, ki bo nato bolnika tudi pregledal, saj se tako v zaščitno opremo ni treba oblačiti še medicinska sestra.

Veliko ljudi si po besedah Repar Bornškove sicer zelo želi, da bi bili testirani, tudi če se niso zadrževali na območjih s koronavirusom in ne kažejo znakov respiratorne okužbe.

Ponekod pred vhodi bolnišnic triaže

Nekatere bolnišnice in zdravstveni domovi so uvedli različne ukrepe, nekateri med njimi izvajajo triažo pred vhodom. Tudi pred jeseniško bolnišnico stoji zabojnik, v katerem bo triažni zdravnik pogledal bolnike, ki imajo simptome mogoče okužbe s koronavirusom in so bili v zadnjih dneh v Italiji ali v krajih zunaj Evrope, so danes sporočili iz bolnišnice.

Če sumite na okužbo, pokličite osebnega zdravnika ali dežurne telefonske številke: UKC Ljubljana: vzpostavili so posebni telefonski številki 01 522 45 40 in 01 522 45 41, kamor lahko pokličete, če bi imeli blažje znake in vas zanima, kako ukrepati.

Splošna bolnišnica Jesenice: pokličite na telefonsko številko 051 668 651.

Splošna bolnišnica Dr. Franca Derganca Nova Gorica: za nasvet se lahko obrnete tudi na telefonsko številko 05 330 1117.

Zdravstveni dom Izola: ambulanta nujne medicinske pomoči ima telefonsko številko 05 663 5000.

Splošna bolnišnica Celje: za informiranje prebivalcev so vzpostavili svetovalno telefonsko številko 03/423 30 79, ki je na voljo 24 ur na dan.

Lahko se posvetujete tudi z epidemiologom NIJZ-ja na telefonski številki 031 646 617 vsak dan med 9.00 in 17.00.

Prvi okuženi bo spremljan v bolnišnici, preostali odvisno od klinične slike

Prvi primer potrjene okužbe z novim koronavirusom bo po besedah Simone Repar Bornšek zdravljen v bolnišnici, o zdravljenju preostalih primerov pa bodo odločili glede na klinično sliko, ali bodo bolniki sprejeti v bolnišnico ali bodo šli domov.

Trenutno ne predvidevajo, da bi brise odvzemali na domu, saj "nepokretni pacient na domu ne more dobiti virusa, če mu ga ni prinesel nekdo, ki lahko hodi. Najprej mora biti torej ugotovljen primer pri pokretnem človeku."

Na ljubljanski onkološki inštitut samo skozi en vhod

Onkološki inštitut Ljubljana je zaradi trenutne situacije z novim koronavirusom omejil dostop. Bolniki lahko vstopajo samo skozi en vhod, na zadnji strani bolnišnice ob Ljubljanici, skozi triažno nadzorno točko. Prepoved obiskov sicer velja že od 13. februarja.

Ekipa ob vhodu vse obiskovalce povpraša, ali so se v zadnjih tednih gibali na območjih s pojavom novega koronavirusa in ali imajo znake akutne okužbe dihal. Če sta izpolnjena ta dva kriterija, bolnika napotijo v ustrezen prostor, kjer mu odvzamejo bris nosno-žrelnega prostora. Tam počaka na izvide.

Hrvaška medtem zaradi širjenja virusa izvaja poostren nadzor ponekod na slovensko-hrvaški meji, kar povzroča precej težav. Preverjajo in ustavljajo tovornjake, medtem ko lahko avtomobili mejo prehajajo nemoteno.

V Sloveniji ni potrjenih okužb z novim koronavirusom